ARRIZABALAGA ARRUZA (EAJ, 2019-10-03):
Eskerrik asko, legebiltzar-buru andrea. Sailburuak, egun on denoi.
Johan Galtung soziologoaren esanetan, indarkeria sortzen da pertsona batek ezin dituenean bere gaitasunak ahalik eta gehien garatu faktore mugatzaileak edo eragozleak dituelako. Eskola eremuan ikaskideen arteko indarkeriak asko zaildu eta higatzen du gaitasun horien garapena, kolokan jartzen baitu ikasleek erabat garatzeko eta eskola inguruneari atxikitzeko behar duten segurtasuna.
Jazarpena deritzogu azken honi. Eta azken urteetan baliabide teknologikoak direla medio, ziberbullying-a deritzogun fenomenoaren bitartez hedatu da gazteengan. Eta nola ez, fenomeno honen baitan aurkitzen da baita ere genero desberdintasuna eta honen zantzurik larriena: Indarkeria matxista.
Euskadi izan zen ziberbullying-a saihesteko plana martxan jartzen lehena Estatu mailan duela zortzi urte eta ordutik hona plan eta estrategia ezberdinak diseinatu, garatu eta bultzatu dira Hezkuntza Departamentuaren bitartez.
Jatorrizko lege bestekoak bi gairi eustea planteatzen zuen. Alde batetik, berdintasun eza oinarria izanik neskengan izan dezakeen arrakala digitalaren eraginaren inguruan, eta bestalde, berdintasun eza oinarri izanik euskarri teknologikoen erabilera ez egokiak, hau da, ziberbullying-aren bitartez eratorri daitezkeenak. Horrela ulertu izan dugu guk behintzat jaso genuenetik.
Momentu hartan, gure zuzenketa orokorrean sexismoa gainditzea bere forma guztietan helburu gisa duen hezkidetza eskolako ereduan, genero berdintasuna lortzeko lan egitea eta genero indarkeria prebenitzea eta desagerraraztea eta, azken finean, berdin sexismo hori jatorri duen edozein indarkeriarekin alde lan egiten jarraitzearen aldekoa izan zen.
Eta momentu hartan diot jatorrizko legez bestekoa 2018ko urrian aurkeztu baitzen eta orain, urtebete beranduago eztabaidatzea dagokigunean, bestelako tresna batekin kontatzen dugulako gure hezkuntza sisteman, hau da, II. Hezkidetza Plana.
Parte hartze anitza eta ugaria izan ondoren, hezkuntza eragileak  - herritarrak, Emakundek, Berritzegunetako profesionalak, besteak beste -  Hezkuntza Sailak jasoriko ekarpen eta iritzi guztiak aztertu eta 2019ko martxoan aurkeztu zen plan hau. Plana mamitsua da eta hainbat gai ezberdin jorratzen ditu. Baina zortzi zutabe nagusitan oinarrituta dago eta guztietan genero perspektiba lantzen da
Zutabeak aipatzea gustatuko litzaidake. Alde batetik, pentsamendu kritikoa sexismoaren aurrean. Bigarrenik, hizkuntzaren eta irudien erabilera ez sexista. Hirugarrenik, emakumeen jakituriaren integrazio eta haien ekarpen sozial eta historikoa. Laugarrenik, gatazken konponketa baketsua, hezkidetzako elkarbizitzarako proiektuaren bidez. Bosgarrenik, autonomia pertsonala eta independentzia ekonomikoa. Seigarren, espazioak ikastetxean eta eskolaz kanpoko jarduerak eta jarduera osagarriak. Zazpigarren, berdintasunezko hezkuntza afektibo eta sexuala. Eta bukatzeko, zortzigarrenik, emakumeen aurkako indarkeriaren prebentzioa eta indarkeria kasuetan esku hartzea.
Hau horrela izanik, jatorrizko legez bestekoak planteatutako eskari guztiei aurre egiteko tresnak eskaintzen dituela uste dugu eta ezin ditzakegu ahaztu honi osagarriak diren bestelako programak. Gazteengan gero eta arrakasta eta onarpen handiago duen eta Etxebarrieta andereak aipatu duen Beldur Barik programa, Nahiko programa edota Hezkuntza Sailak Segurtasun Sailarekin sinatuta duen hitzarmena , eskatzen duten ikastetxeei ziberbullying-aren inguruko prestakuntza emateko. Eta baita, Berritzegunetako IKT aholkulariak eta Bizikasi ekimenaren ardurak Basque Cybersecurity Centre-tik prestakuntza jaso dute eta harreman zuzenean daude egunean-egunean.
Bizikasi ekimena kurtso honetan martxan jarri da bat deritzon bullying-aren aurkako taldearen eskutik. Horrela, oinarrizko hezkuntzako ikastetxe publiko guztietan, 400 baino gehiagotan, BAT taldea sendotuko da, zeina zuzendaritza, ikasketa burutzak, aholkulari orientatzaileak eta irakasle batek osatuta egon den. Hain zuzen, erreferentziako egitura gisa sortuko da zentroan gertatutako eskolako jazarpen kasuak ebazteko prozesua eta ekimena garatzeko esku hartzea koordinatzeko zentro guztietan.
Lau pertsona horietako bat izango da zentroko hezkidetzaren arduraduna. Eta ondoren, etengabeko prestakuntza prozesuaren barruan, bigarren faseari ekingo zaio ikastetxeetan sortutako BAT taldeko kideei zuzenduta. Beraz, II. Hezkidetza Plana garatzeak gai mamitsu honetan sakondu, prebentzio lan egin eta neurriak jartzeko aukera ematen digu.
Hezkuntza sistemak eskolak ikasgeletatik eskola jazarpena desagerrarazteko ardura hartu du bere gain eta ekintzak zentzuz garatuz helburu bakarrarekin: Ikastetxeak indarkeriarik gabeko guneak izatea.
Guzti honi eutsiz sinatu dugu gaurko erdibidekoa. Arana andereak azaldu du eta bere pertseberantziari ezker adostasun zabala lortu dugu gaurkoan. Beraz, eskerrak eman nahi dizkiot berari espreski eta baita ere erdibideko hau sinatu duten bestelako taldeei eta babestuko dutenei baita ere.
Besterik ez, eskerrik asko.